Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Балканска истражувачка репортерска мрежа (БИРН) - Скопје, преку Ана Петрушева, директор во БИРН , поднесена против Судски совет на Република Северна Македонија, по предметот Барање за пристап до информации од јавен карактер, на ден 03.04.2025 година, го донесе следното

**Р Е Ш Е Н И Е**

1. Жалбата изјавена од Балканска истражувачка репортерска мрежа (БИРН) - Скопје, преку Ана Петрушева, директор во БИРН , поднесена против Судски совет на Република Северна Македонија, заведена во Агенцијата под бр.08-104 на 20.03.2025 година, по предметот Барање за пристап до информации од јавен карактер, **СЕ УВАЖУВА.**
2. **Предметот се враќа на повторно постапување пред првостепениот орган.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Балканска истражувачка репортерска мрежа (БИРН) - Скопје, на 03.03.2025 година поднела Барање за пристап до информации од јавен карактер до Судски совет на Република Северна Македонија, со кое побарала по е-маил да и се достави фотокопија од следните информации:

„1. Обрасци од оценување на судии за огласот на Судски совет за избор на 4 судии во Апелациониот суд Скопје за кривична област и 6 судии за граѓанска област за кои е изготвена прелиминарна листа на 14.01.2025“.

Постапувајќи по ова Барање, Имателот на информации на 20.03.2025 година до Барателот му доставил Известување бр.11-534/2025-2, во кое е наведено: „Постапката за избор на судии на Апелационен суд Скопје по оглас објавен во Службен весник на РСМ, бр.270/23 од 19.12.2023 година се спроведува од Комисија за рангирање на кандидати за избор на судии во повисок суд формирана со одлука на Судскиот совет на РСМ, врз основа на Правилникот за начинот на рангирање на кандидатите за избор на судија во повисок суд. Наведената постапка е во тек, а обрасците за бодување предмет на Ваше барање...не се конечни...Ве известува дека во овој момент, односно во оваа фаза од постапката обрасците за бодување не можат да Ви бидат доставени од страна на Советот.“

Незадоволен од наведеното Известување на Имателот на информацијата, Барателот на информацијата, во законски предвидениот рок, поднел Жалба заведена во Агенцијата под бр. 08-104 на 20.03.2025 година. Во Жалбата наведува: „..Законодавецот пропишува дека дури и работните материјали се информација од јавен карактер, а во овој случај е изготвен формален документ, т.е. прелиминарна ранг листа, ваквото образложение на имателот на информации е неосновано.“

Агенцијата со електронски допис бр.08-104 од 20.03.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 02.04.2025 година до Агенцијата достави допис „Доставување на одговор на жалби и списи“ бр. 11-534/25-4 од 27.03.2025 година. Во дописот е наведено: „Токму оваа околност дека бараната информација не е конечна е причината поради која одговорот до барателот на информацијата не е доставен во формата пропишана во член 20 ст.1 од Законот за слободен пристап до информации од јавен карактер. Наводите истакнати во жалбата на подносителот се неосновани дотолку повеќе и поради околноста што станува збор за информација која се однесува на судии кои согласно со одредбите од Законот за судовите уживаат имунитет, па нејзиното доставување во оваа фаза кога истите не се конечни и ќе подлежат на промени може да доведе до нарушување на личниот интегритет, на судиите, особено на правото на сигурност и тајност на личните податоци и правото на приватност...изготвените обрасци се доставуваат само лично до судијата кој се оценува/бодува и не се достапни на увид до другите кандидати/апликанти на огласот...Наведеното и од причини што доставувањето на бараната информација до барателот во овој би значело повреда на доверливоста на постапката и би имало штетни последици во текот на истата во смисла на одредбата од член 6 од Законот за слободен пристап до информации од јавен карактер.“

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

По разгледувањето на Жалбата и другите списи во врска со предметот, Агенцијата утврди дека Имателот на информации не ги испочитувал одредбите од Законот за слободен пристап до информации од јавен карактер,со тоа што на место да му одговори на Барателот со Известување, бил должен да донесе Решение.

Агенцијата му укажува на Имателот на информации дека бил должен да постапи согласно член 20 од Законот за слободен пристап до информации до јавен карактер.

При повторното постапување по Барањето за пристап до информации од јавен карактер, Имателот на информации е должен да постапи во согласност со членот 20 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019) кој гласи: “Ако имателот на информации позитивно одговори на барањето или ако барањето делумно или целосно го одбие за тоа ќе донесе **Решение**“, кое ги содржи сите содржани елементи наведени во член 88 од Законот за општата управна постапка.

Согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“ и согласно член 10 став (1) од истиот Закон, е должен да ја информира јавноста со објавување на податоци од негова надлежност, и други информации кои произлегуваат од надлежноста и работата на имателот на информацијата. Со давање на бараните податоци нема да настане штета за Имателот на информации. Преку давањето на бараните информации ќе се обезбеди поголема транспарентност и отчетност на работата на Имателот на информации, за начинот на кој се трошат јавните пари, односно парите на граѓаните и ќе се овозможи остварување на јавниот интерес.

Доколку, Имателот на информации тврди дека бараната информација претставува исклучок од слободниот пристап, е должен да постапи согласно член 6 став 1 од Законот за слободен пристап до информации од јавен карактер, со задолжително сроведување на тестот на штетност, како задолжителна постапка при одбивање на пристапот до бараната информација.

Агенцијата му укажува на Имателот на информации дека исклучоците од член 6 став (1) од Законот не се апсолутни и дека имателите на информации ќе одобрат пристап до информација, по задолжително спроведениот тест на штетност со кој ќе се утврди дека со објавувањето на таквата информација последиците врз интересот кој се заштитува се помали од јавниот интерес утврден со закон што би се постигнал со објавувањето на информацијата. Потребно е да се образложи кои се последиците врз интересот што се заштитува и да се утврди дали тие последици се помали или поголеми од јавниот интерес утврден со закон.

Агенцијата му укажува на Имателот на информации дека, при повторното постапување по Барањето, при спроведување на Тестот на штетност како задолжителна постапка согласно членот 6 став 3 од Законот за слободен пристап до информации од јавен карактер, да обрне внимание на одредбата од гореневедениот член кој гласи: „По исклучок од ставот 1 на овој член имателите на информации ќе одобрат пристап до информација, по задолжително спроведениот тест на штетност, со кој ќе се утврди дека со објавувањето на таквата информација последиците врз интересот што се заштитува се помали од јавниот интерес утврден со закон што би се постигнал со објавувањето на информацијата“.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**